Знакавая падзея школьнага жыцця – адкрыццё ў 1979 годзе музея баявой і працоўнай славы. Вялася сістэматычная пошукавая работа, назапашваліся цікавыя матэрыялы. Настаўніца гісторыі была ў эпіцэнтры спраў. У 2008 годзе музею прысвоена ганаровае званне “Народны”. У 1997-м Валянціна Аляксандраўна назначана захавальніцай музейных скарбаў. Ёй, энергічнай, дапытлівай, хацелася глыбей пранікнуць у гісторыю. Набраўшыся дзёрзкасці, яна прапанавала перайменаваць дзеючы музей баявой і працоўнай славы ў гісторыка-краязнаўчы. Да слушнай прапановы прыслухаліся. Распачалася карпатлівая праца па стварэнні археалагічнай, этнаграфічнай экспазіцый, раздзелаў па гісторыі вёскі на пачатку 20 стагоддзя і мясцовай царквы, неацэнны ўклад у якую ўнеслі навучэнцы школы, юныя следапыты.